Мастер-класс «Нохчийн халкъан

берийн каде ловзарш»



**Туьшах ловзар**

**Довзийтар.** Ловзучара сиз а хьокхуш гуо бо, диаметр 4-5 метр хир йолуш.

Гуонна юккъехь туш йо диаметр 50х50см.хир йолуш.

Ловзуш берш гуонна арахьа лаьтта, ткъа цхьаъ туш ларош хуьлу.

Арахь латтачарех цхьаъ туш чу буьрка тоха г1ерта, ткъа туш ларош волчо и буьрка туш чу ца кхетуьйтуш, юхатоха еза. Юхатоьхна буьрка схьа а лаьцна, туш чу тоьхнарг тулу.

Т1аккха иза хуьлу туш ларориг, туьшан да.

**Ловзаран тоба-4-6 стаг.**

**Ловзаран бакъонаш.** Буьрка юхатоха ца мега когашца а, куьйгашца а.

**Ловзаро кхиадо** дег1ан меженийн вовшашца уьйр хилийтаран хьуьнарш.

**Хьаша ларвар**

Чувеъна хьаша ларвар –вайн къоман ворх1е дайшкара дуьйна схьадог1уш г1иллакх ду. Оцу ламастах доьзна, ловзарш а кхоллалуш хилла берашна юккъехь. Ишттачех ду «хьаша ларвар» ц1е йолу ловзар.

**Довзийтар.** Ловзар долалуш, лаьттах гуобаьккхина сиз хьокху. Иза х1усам ю. Цуьнан барам ловзуш долчу берийн бараме хьаьжжина хуьлу. Кхаж а тосий, х1усамда а, хьаша а къаставо. И ший а гуона юккъе волу, шимма а доьхканан(г1ожанан, х1азаран) цхьацца аг1о схьалоцу. Гуонна арахь болчара буьрканаш кхуьйссу, хьешана кхетийта г1ерташ(хьалха куйнаш кхуьйссуш хилла). Цхьана куьйга доьхка лаьцна волчу х1усамдас, вукху куьйга и буьрканаш хьешана т1е ца кхоьтуьйтуш, юхаетта. Иштта ларво цо шен хьаша. Хьешана буьрка кхетахь, и ледарло шегара ялийтина волу х1усамда эшна лору. Т1аккха цунна ловзучара, гуо а бой, т1ехбеттамаш бо: «Хьоьга хьаша лар ца велла, хьо хьайн х1усман да вац»,-бохуш.

Цара де боху цхьа х1ума кхочушдан дезаш а хуьлу эшна волу «х1усамда»: я хелхаваьлла, я туьйра дийцина.

**Ловзаран бакъонаш:** 1. «Х1усамдена» а, «хьешана» а гуона чуьра аравала ца магадо. 2. Гуона арахьа лаьттачарна гуона юккъе бовла ца магадо.

**Ловзаро кхиадо** чехкалла, каделла, геннара хьажийна нийса х1ума кхоссар, и. д1. кх.